Enggan insan tersayang dikecam
PADA masa kini, media sosial pastinya menjadi pilihan ramai apabila kebanyakan pengguna memilih berkongsi perihal peribadi dan rutin harian mereka di platform itu secara terbuka. Namun, agak menyedihkan dengan tindakan segelintir netizen yang sanggup mengecam dalam komen ditulis sehingga ada kala dilihat cukup melampau dan tiada rasa hormat. Tidak hanya mengkritik pedas pemilik akaun, malah kecaman netizen turut terkait dengan keluarga, ibu bapa, suami atau isteri, adik-beradik serta anak kecil. Mengambil kira hal itu, pelakon Datin Elvina Mohamad, 29, kini tidak terlalu berkongsi lagi kisah berkaitan suami dan anak-anaknya di media sosial kerana enggan insan tersayang dikecam."Komen netizen di media sosial sekarang agak menakutkan. Jadi, apabila terbaca komen kecaman ditulis itu memang boleh buat kita rasa 'down' dan sedih."Tipulah, kalau saya kata tak baca (komen) langsung. Sebagai manusia biasa, kita tetap ada keinginan nak baca komen juga walaupun tak kuat terima (kecaman)," katanya. Menurut Elvina, menyedari penjagaan kesihatan mental juga lebih penting membuatkan dia berasa mencegah dulu amat perlu diutamakan dengan tindakan segera yang diambil."Kalau saya seorang saja dikecam, memang boleh faham sebab kerjaya saya sebagai selebriti. Tetapi, apabila suami dan anak juga dikaitkan, itu benda tidak sihat. "Maka, peranan saya sebagai isteri dan ibu untuk lindungi keluarga saya. Syukur Alhamdulillah, sekarang lebih tenang apabila saya banyak berkongsi hal kerja di media sosial."Mengenai suami dan anak, biarlah ia menjadi 'privacy' saya daripada semuanya hendak dikongsikan di media sosial untuk jadi tatapan umum," katanya ditemui baru-baru ini. Elvina mendirikan rumah tangga dengan ahli perniagaan, Datuk Mohd Haniff Borhan, 38, pada Mac 2018 dan mereka mempunyai dua cahaya mata lelaki, Karl Mateen, 6, dan Ean Maleeq, setahun. Muncul dengan drama terbaharu, Ternyata Sebuah Bahagia, Elvina atau nama sebenarnya, Norzalina Mohamad berkata, kesibukan kerja di set penggambaran membuatkan dia perlu meninggalkan anak dalam jagaan pembantu."Disebabkan saya dan suami bekerja, bagi penjagaan seketika anak di rumah memang kami perlukan khidmat pembantu. Walaupun sebelum ini saya pernah alami kes pembantu (rumah) lari, tapi khidmat itu tetap diperlukan."Saya pula selesa anak saya dijaga di rumah sendiri berbanding hantar mereka dengan pengasuh. Jadi, saya selalu jugalah hubungi pembantu."Anak sulung saya pun dah bersekolah dan kalau 'call' itu bercakap dan tanyalah apa saja dengan dia. Saya pun minta juga padanya untuk tengokkan adik. Alhamdulillah, dia pun dah faham," katanya. Elvina berkata, meskipun pembantu rumahnya sekarang ini boleh disifatkan bekerja dengan baik, tetapi dia perlu berhati-hati juga kerana tidak mahu 'pisang berbuah dua kali' sebagaimana kisah yang lalu. Teruja bawa watak antagonisMelakonkan watak Rhea iaitu seorang gadis kampung yang bercita-cita tinggi untuk hidup senang di ibu kota sehingga sanggup 'bermadu' dalam drama Ternyata Sebuah Bahagia, Elvina mengakui ia cabaran besar buatnya. Katanya, agak gementar juga melakonkan watak antagonis yang buat penonton benci memandangkan dalam situasi masa kini masalah keretakan rumah tangga semakin menjadi-jadi dan banyak pasangan berpisah."Apapun, watak Rhea bukan penyondol suami orang. Dia berkahwin dengan Datuk Zamani (lakonan Zamarul Hisham) kerana dilamar sendiri isteri pertama lelaki itu untuk menjadi 'madu'."Cuma, saya tak nafikan gementar bawa watak Rhea kerana faham penonton mesti tak suka dan marah. Tapi, saya sudah bersedia terima kecaman itu."Sebagai pelakon, saya hanya lakonkan watak Rhea sebaik mungkin dan kalau ada yang tak suka, maksudnya menjadilah lakonan saya," katanya. Selain Elvina dan Zamarul, barisan pelakon lain menjayakan drama 40 episod mengenai cabaran rumah tangga dan kecurangan dalam perkahwinan itu ialah Che Puan Sarimah Ibrahim, Azah Aziz, Kenji Sawahi, Lorenzo Irmann dan Myra Afrina.